כיכר רבין (צילום: שי ניר).
20 שנה למלחמה האבודה: לוחמי רצועת הביטחון דורשים להכיר בשהות צה"ל בלבנון כמלחמה.
תחת הכותרת – "לוחמי רצעת הביטחון פותחים ציר" התכנסו הערב (שבת) כמאה בני אדם בכיכר רבין לציון 20 שנה לנסיגה מלבנון, ובדרישה להכיר בשנות שהות צה"ל ברצועת הביטחון כמלחמה. המפגינים, רובם הגדול לוחמים ששירתו באותן השנים בלבנון, מאמינים שאם תוכר כמלחמה, ניתן יהיה לחקור את התקופה ולהסיק את לקחיה.
בין המפגינים, קבוצה של הלומי קרב שהתארגנו ובאו יחד, קבוצה של אנשי צד"ל שדורשים מהמדינה הכרה, אנשי קבוצת הפייסבוק – סיפורים מרצועת הביטחון שעוסקים בתיעוד סיפורי לוחמים מאותה התקופה.
בין הנואמים באירוע, אורנה שמעוני, מובילת תנועת ארבע אמהות שפעלה להוצאת צה"ל מלבנון ותא"ל (מיל') גיורא ענבר ששימש כמפקד היק"ל – היחידה לקישור ללבנון, באמצע שנות התשעים.
"אנחנו כאן כי אנחנו חייבים את זה לחיילים שלנו שהאמינו בנו והסתכלו לנו במבט חודר בגב ולא שבו". אמר על הבמה מנחם שכטר, שאחיו ישי שכטר ז"ל נהרג במוצב דלעת "אנחנו חייבים את זה למשפחות השכולות שזוכרות את המלחמה הזו. ההיסטוריה נכתבת בידי אנשים ובאנו לכאן לתקן את ההיסטוריה. כדי שהדורות הבאים ידעו וילמדו גם על המלחמה הזו. מלחמת ח"י השנים, מלחמה ללא אות וללא שם. המלחמה האבודה".